《岁晏即事》
宋代·苏籀

硙霏白雪舂云子，盘摘黄金割蜜房。组织翻腾不停杼，芳甘酝酿馈先浆。

西成仅有储囷窄，中土才归置枕康。敕赐宗盟旌德刹，扈阳珍木蔚葱苍。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。